Запаленая свечка спадарожнічае хрысціяніну праз усё яго жыццё. Спачатку запальваем яе ад пасхала падчас Святога Хросту дзіцяці. Святар перадае яе бацькам і хросным са словамі: “Прыміце святло Хрыста. Вам, бацькі і хросныя, давяраецца падтрымліваць гэтае святло, каб вашае дзіця, асветленае Хрыстом, заўсёды паводзіла сябе як дзіця святла і, трываючы ў веры, магло выйсці насустрач прыходзячаму Пану разам з усімі святымі ў небе”. З гэтых словаў становіцца зразумелым, што бацькі праз сімвал запаленай свечкі прымаюць на сябе абавязак падтрымання і памнажэння ласкі веры, якую атрымала дзіця падчас Хросту і якая будзе праліваць святло на жыццё гэтага дзіцяці.